Nonei e mastein katoi u mirakol u parpara i mataren,
kaba nori i hahamana noahas naien.
A manka teka e butu sili tego hakapa menaien u raranga tere Aisaia,
a propetina i manasa e mar ranga uu teka:
“O Tsunono,
u katuun ema hamaneri u raranga i tamulam.
E Sunahan e harötein a nitagala i tanen tara man töa man katuun.”
Kaba nori ima hamana tala mei,
taraha e Aisaia e pei hasi,
“E Sunahan e kato hakuhilenou u hakhakats i taren temar kuhil uana a katuun a matakiou.
Nonei e kato hatupu hasi a bakuren.
Ba mataren tema antunan tara lele nei a ka te manana,
na u hakats i taren ema antunan atei sil lel hase nei u raranga u mana.
Na nori ema antunan habirits pouts lel uari i tar ba lia te kato haniga pouts ragen.
E möa.”
E Aisaia e mar ranga uu teka,
taraha nonei e tara mami tega pan uu e Kristo me hatei nanen.
Kaba a para a katuun pan turu Jiu i hamana noa hasia tere Iesu.
Kaba nori ima ranga naien i matar u katuun,
taraha nori i matoutir u Parasi ena mots tsuga ba rarien a luman lotu.
Taraha!
Nori i ngil koru tegi haniga meraien u katuun.
Nori ima ngil korui tego haniga meraien e Sunahan.
U ranga tere Iesu e kout rena romana u katuun
Be Iesu e ranga hapanina me poeiena,
“A katuun te hamana uana i tar e hamana has uana tere Sunahan te hala na moulia.
Na katuun te tare noulia e here nei e tara hasena e Sunahan te hala na moulia.
Alia u la here mei ualesala i puta ba u katuun te hamana uar i tar tema ka nitöa roi turu kuhil.
Te hengo papalena a katuun u ranga i tar batema kukutie neien,
alia ema tatei one gien.
Taraha,
alia u la silema tegomi lu pouts merai u katuun i puta.
Alia uma la sile mei tegomi ona meraien lia.
E möa.
A katuun te tori tsuga nanou lia na te rama nena u raranga i tar,
nonei ena butu noa has noua tara tsonun ona turu raranga tara kapakapana pöata.
Na u raranga te katoe gulia nonei tena ona pouts hase nouen.
Alia ema ranga nagi u raranga peisa i tar.
E möa.
E Tamar te hale moulia te hatei nelia a ka tego rangein lia.
Na lia e atei silegu u raranga i tanen te hala nena a nitöatöa te ka nitöana.
Na mamanaka hoboto te ranga negu lia e Sunahan e hateien lia.”